**TISZTELT SZÜLŐ/ TÖRVÉNYES KÉPVISELŐ!**

Tájékoztatom, hogy a 2022/2023. tanítási évre történő általános iskolai személyes beiratkozás napjai: **2022. április 21-22. (csütörtök és péntek)** a tanév rendjéről szóló 20/2021. (VI. 8.) EMMI rendelet alapján.

A korábbi évek kialakult gyakorlata szerint a szülőnek/ törvényes képviselőnek online úton is lehetőségük van arra, hogy előzetesen beküldjék gyermekeik adatait az adott általános iskolákba.

**2022. április 6-án (szerda)** nyílt meg az informatikai lehetőség az Ön részére a KRÉTA rendszer felületén keresztül: <https://eugyintezes.e-kreta.hu/kezdolap>. Az e-Ügyintézés „Beiratkozás Általános Iskolába (BÁI)” felület 2022. április 22-én 12.00 óráig van nyitva. **Javasoljuk, hogy éljenek ezzel a lehetőséggel, amely kényelmesebb és gyorsabb ügyintézést tesz lehetővé.**

Ha módosítani kíván a már elektronikusan beküldött adatokon, akkor ezt úgy teheti meg, hogy jelzi (telefonon, e-mailben, az intézmény által meghatározott módon) az adott intézmény részére a visszavonási vagy adatmódosítási szándékát. Az adatok módosítását az intézmény a KRÉTA felületén a kérés alapján elvégzi. Amennyiben a szülő visszavonja gyermeke jelentkezését, ennek következményeként a BÁI felületen az  iskola a benyújtott jelentkezésre a szülő kérése alapján a kérelem benyújtására vonatkozó elutasító határozatot hoz, (hangsúlyozzuk, hogy ez nem a gyermekének felvételéről szóló elutasító határozat!), majd az intézmény saját rendszerében a gyermek adatait a „Beiratkozás visszavonva” státuszba állítja. Ezen műveletek elvégzését követően Ön ismét be tudja nyújtani gyermeke jelentkezését  egy másik iskolába.

Amennyiben Ön nem a lakóhelye vagy tartózkodási helye szerinti körzetes iskolába íratná be a gyermekét, akkor is meg kell adnia a kötelező felvételt biztosító általános iskola nevét és címét is a jelentkezése során.

**A beiratkozás valamely napján** - függetlenül attól, hogy előzetesen az adatok beküldése online módon megtörtént-e – **minden szülőnek meg kell jelennie az adott intézményben, ahol a beiratkozáshoz szükséges dokumentumok, illetve nyilatkozatok eredeti példányát be kell mutatni.**

A beiratkozási napok elteltével a kötelező felvételt biztosító, körzetes általános iskolába jelentkező körzetes gyermekek felvételre kerülnek. A körzettel nem rendelkező általános iskolai osztályok tekintetében, továbbá a körzettel rendelkező iskolákba jelentkező, nem körzetes gyermekek esetében egyaránt, a gyermekek felvételéről az intézményvezető dönt és erről írásban értesítést küld Önnek.

A beiratkozási eljárás során vagy annak lezárása után legkésőbb két héten belül Önnek nyilatkoznia kell arról, hogy gyermeke számára hit- és erkölcstan vagy etika órát választja. A hit- és erkölcstan tantárgy választása esetén meg kell jelölnie, hogy melyik egyház hit- és erkölcstan oktatásának megszervezését kéri majd gyermeke számára. Az iskola a hit- és erkölcstan oktatással kapcsolatos, az egyházaktól kapott információkat feltünteti a honlapján.

A beiratkozáshoz szükséges dokumentumok, adatok megadása kapcsán Ön segítséget kérhet a gyermeke óvodájától – óvoda OM azonosítja, gyermekük oktatási azonosítója tekintetében. Természetesen iskolánk fenntartója, a Balatonfüredi Tankerületi Központ is rendelkezésre áll a körzetes iskolákkal kapcsolatos információk, a beiratkozás rendjével kapcsolatos kérdések esetén.